钦定古今图书集成/明伦汇编/氏族典/第335卷 > 刘志
## 钦定古今图书集成/明伦汇编/氏族典/第335卷 > 刘志

按《周书裴果传》，“刘志，弘农华阴人，本名思，汉太尉宽
十世孙也。高祖隆，宋冯翊郡守，后属赫连氏入寇，避
地河洛，因家于汝颍。祖善，魏雍州刺史。父瓌，汝南郡
守。志少好学，魏正光中，以明经征拜国子助教，除行
台郎中。永安二年，转征卤将军。永熙二年，除安北将
军、广州别驾。三年，齐神武举兵入洛，孝武西迁，志遣”
间使奉表长安。神武遣兵攻围，城陷，潜遁得免。大统
三年，太祖遣独孤信复洛阳，志纠合义徒，举广州归
国，封华阴县男。世宗出牧宜州，太祖以志为幕府司
录。世宗即位，除车骑大将军、仪同三司，进爵武乡县
公，赐姓宇文氏。高祖嗣位，授骠骑大将军，拜刑部中大夫。志执法平允，甚得时誉。迁成州刺史。天和五年
卒。子子明嗣。子明历官绛州别驾。隋文帝践极，除行
台郎中、顺阳郡守。子明弟子陵，凉州别驾。隋开皇初，
拜姑臧郡守，历卫州、蔚州长史、幽州总管府长史。